《送道士袁九霄归金坡道院》
元代·乃贤

朔风吹黄沙，客子梦千里。青山久不归，白日去如水。

昨朝滦水上，仙人偶来过。自言远纷壒，结庐在金坡。

玉峡栖层云，翠阁萦危栈。钟声绕碧坛，桃花出深涧。

双童扫白石，展席弹瑶琴。青松挂落月，海色浮空林。

竟谢区中缘，骑龙忽归去。祇恐人民非，那愁岁年暮。

君还鍊石髓，九转成玄霜。他时肯分赠，碧落同翱翔。

作者简介：南阳人，字易之，葛逻禄氏。不喜禄仕，能文，长于歌诗。时浙人韩与玉能书，王子充善古文，人目为江南三绝。顺帝至正间，以荐为翰林编修。有《金台集》、《海云清啸集》。